CELEX: 52017PC0132
Language: da
Date: 2017-03-17
Title: Forslag til RÅDETS AFGØRELSE om fastlæggelse af Den Europæiske Unions holdning ved den ottende partskonference under Stockholmkonventionen om persistente organiske miljøgifte for så vidt angår forslaget om ændringer af bilag A og C

EUROPA-KOMMISSIONEN
            Bruxelles, den 17.3.2017
            COM(2017) 132 final
            2017/0058(NLE)
            Forslag til
            RÅDETS AFGØRELSE
            om fastlæggelse af Den Europæiske Unions holdning ved den ottende partskonference under Stockholmkonventionen om persistente organiske miljøgifte for så vidt angår forslaget om ændringer af bilag A og C
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Stockholmkonventionen om persistente organiske miljøgifte (i det følgende benævnt "POP")
                     1
                   blev vedtaget i maj 2001 inden for rammerne af De Forenede Nationers Miljøprogram (UNEP). Den Europæiske Union og medlemsstaterne
                     2
                   er parter i konventionen
                     3
                  , og konventionens bestemmelser blev gennemført i EU's lovgivning ved Europa-Parlamentets og Rådets forordning (EF) 850/2004 af 29. april 2004 om persistente organiske miljøgifte og om ændring af direktiv 79/117/EØF
                     4
                   (i det følgende benævnt "POP-forordningen").
               
               
                  Stockholmkonventionens overordnede mål er at beskytte menneskers sundhed og miljøet mod persistente organiske miljøgifte. Der henvises specifikt til forsigtighedsprincippet, som det er kommet til udtryk i princip 15 i Rioerklæringen fra 1992 om miljø og udvikling. Dette princip konkretiseres i artikel 8 i konventionen, som fastsætter regler for opførelse af andre kemikalier i bilagene til konventionen.
               
               
                  På den ottende partskonference (i det følgende benævnt "COP8") i april og maj 2017 skal der træffes tre beslutninger om at optage decabromdiphenylether (kommerciel blanding, c-decaBDE) og korte chlorparaffiner i bilag A (eliminering) og at optage hexachlorbutadien i bilag C (utilsigtet fremstilling). Hexachlorbutadien er allerede opført i bilag A, og det bør overvejes at optage stoffet i bilag C på grundlag af henstillingen fra Komitéen for Vurdering af Persistente Organiske Miljøgifte (i det følgende benævnt "POP-komitéen"), idet der er konstateret en række utilsigtede udslip.
               
               
                  For så vidt angår de tre nye stoffer er fremstilling, markedsføring, anvendelse og utilsigtede udslip allerede ophørt eller væsentligt reduceret i Unionen, men det kan ikke udelukkes, at de stadig fremstilles, markedsføres, anvendes og/eller udledes utilsigtet i betydelige mængder i andre lande. Da disse kemikalier kan transporteres i miljøet over lange afstande, er foranstaltninger på nationalt plan eller på EU-plan ikke tilstrækkelige til at sikre et højt beskyttelsesniveau for miljø og sundhed, og der er derfor behov for mere vidtgående foranstaltninger på internationalt plan.
               
            
            
               Henstillingerne fra POP-komitéen
            
            
               Decabromdiphenylether (kommerciel blanding, c-decaBDE)
            
            
               POP-komitéen vedtog på sit ellevte møde risikohåndteringsevalueringen af decabromdiphenylether (kommerciel blanding, c-decaBDE). I risikohåndteringsevalueringen konkluderes bl.a. følgende:
            
            
               –C-decaBDE er et bevidst fremstillet kemikalie, som består af fuldt bromerede decaBDE-congener eller BDE-209 (≥ 90-97 %) med mindre mængder nona- og octabromdiphenylether. C-decaBDE er blevet undersøgt for mulige indvirkninger på sundhed og miljø i mere end et årti og har været underlagt begrænsninger og frivillige risikostyringstiltag i visse lande og regioner og af nogle virksomheder. Der fremstilles imidlertid stadig c-decaBDE i nogle få lande i verden
            
            
               –Udledninger af c-decaBDE til miljøet kan forekomme på alle stadier af stoffets livscyklus, men anses for at være størst under brugslevetiden og i affaldsstadiet. Overvågningsdata viser, at niveauerne af c-decaBDE generelt er højest i nærheden af spildevandsudledning og i nærheden af anlæg til bortskaffelse og genindvinding af elektronisk affald. Den gennemsnitlige brugslevetid for elektrisk og elektronisk udstyr er på ca. 10 år, og derfor vil der også i de kommende år blive udledt c-decaBDE til miljøet i forbindelse med brug af produkter. Den mest effektive foranstaltning til at mindske udslip af c-decaBDE og af stoffets hovedbestanddel, BDE-209, ville være at optage BDE-209 (c-decaBDE) i bilag A til konventionen uden specifikke undtagelser.
            
            
               POP-komitéen besluttede på sit tolvte møde i overensstemmelse med konventionens artikel 8, stk. 9, at indstille til partskonferencen at overveje at optage decabromdiphenylether (BDE-209; decaBDE) i bilag A til konventionen med specifikke undtagelser for visse kritiske reservedele til bil- og flyindustrien, som skal defineres nærmere.
            
            
               For så vidt angår bilindustrien indstillede POP-komitéen, at fremstilling og anvendelse af c-decaBDE begrænses til bestemte reservedele til brug i veterankøretøjer. Veterankøretøjer defineres som køretøjer, der er udgået af masseproduktion, mens reservedele defineres som tilhørende én eller flere af følgende kategorier:
            
            
               a) anordninger til drivaggregater og motorrum, såsom batterimassekabler, sammenkoblingskabler, rør til mobile luftkonditioneringsanlæg, drivaggregater, bøsninger til udstødningsmanifold, motorrumsisolering, kabler og ledningsnet i motorrum (motorledningsnet, m.v.), hastighedssensorer, slanger, ventilatormoduler og bankefølere
            
            
               b) anordninger til brændstofsystemer, såsom brændstofslanger, brændstofbeholdere og brændstofbeholdere under karosserier
            
            
               c) pyroteknisk udstyr og anordninger med anknytning til pyroteknisk udstyr, såsom udløsningskabler til airbags, sædebetræk/-stof (kun hvis relevant for airbags) samt front- og sideairbags.
            
            
               For så vidt angår luft- og rumfartsindustrien er der bred opbakning til en udfasning af brugen af c-decaBDE i nye luftfartøjer frem til 2018, men luft- og rumfartsindustrien og forsvarsindustrien i Europa og Nordamerika er fremkommet med modstridende oplysninger vedrørende tidsplanen for udfasningen af brugen af decaBDE i eksisterende flytyper og i reservedele til eksisterende flytyper. Visse oplysninger tyder på, at det ville være muligt at udfase c-decaBDE frem til 2018, men der var også indkommet en anmodning om undtagelse vedrørende fortsat anvendelse af c-decaBDE i alle reservedele til eksisterende flytyper i resten af deres brugslevetid. POP-komitéen konkluderede, at de fremlagte oplysninger om reservedele, der indeholder c-decaBDE, og som anvendes i eksisterende flytyper, ikke gav den mulighed for nærmere at definere, hvilke reservedele der er kritiske.
            
            
         
         
            
               Korte chlorparaffiner (SCCP)
            
            
               POP-komitéen vedtog på sit tolvte møde risikohåndteringsevalueringen af korte chlorparaffiner (SCCP). I risikohåndteringsevalueringen konkluderes bl.a. følgende:
            
            
               –SCCP kan frigives til miljøet på alle stadier af stoffets livscyklus: i forbindelse med fremstilling, lagring, transport, anvendelse og bortskaffelse af SCCP og produkter, der indeholder SCCP. Der foreligger kun begrænsede data på området, men de primære kilder til frigivelse af SCCP er sandsynligvis formulering og fremstilling af produkter, der indeholder SCCP, såsom PVC-plast, samt anvendelse i væsker til metalforarbejdning
            
            
               –Det forventes, at optagelse af SCCP i bilag A eller B til konventionen med henblik på at eliminere eller begrænse fremstilling og anvendelse af SCCP, vil have gavnlige virkninger på menneskers sundhed, miljøet, landbruget og biota. De fordele, der er ved at eliminere eller begrænse anvendelsen af SCCP, anses desuden for at være væsentlige set i lyset af de udgifter, der er forbundet med de signifikante skadelige virkninger på menneskers sundhed og miljøet, som en fortsat fremstilling og anvendelse af SCCP sandsynligvis vil afføde.
            
            
               POP-komitéen besluttede på sit tolvte møde i overensstemmelse med konventionens artikel 8, stk. 9, at indstille til partskonferencen at overveje at optage korte chlorparaffiner i bilag A til konventionen, herunder også at indføre kontrolforanstaltninger til at begrænse tilstedeværelsen af SCCP i andre chlorparaffinblandinger, med eller uden specifikke undtagelser. POP-komitéen fandt, at EU har truffet foranstaltninger til at begrænse indholdet af SCCP i andre chlorparaffinblandinger, hvilket viser, at det teknisk muligt at kontrollere utilsigtet fremstilling. Inden for EU er det kun tilladt at anvende stoffer eller præparater, der indeholder SCCP i koncentrationer på under 1 vægtprocent, eller artikler, der indeholder SCCP i koncentrationer på under 0,15 vægtprocent. POP-komitéen angav imidlertid ikke nogen specifikke grænseværdier i den beslutning, som blev vedtaget på komitéens tolvte møde.
            
            
            
               Hexachlorbutadien (HCBD)
            
            
               POP-komitéen vedtog på sit niende møde risikohåndteringsevalueringen af hexachlorbutadien (HCBD). I risikohåndteringsevalueringen konkluderes bl.a. følgende:
            
            
               –HCBD genereres som utilsigtet biprodukt i industrielle fremstillingsprocesser (især fremstilling af andre chlorerede hydrocarboner og fremstilling af magnesium). Foranstaltninger til at minimere udslip under fremstilling er kendte og anvendes allerede i de lande, der er parter i Stockholmkonventionen 
            
            
               –HCBD genereres utilsigtet under forbrænding og andre termiske og industrielle processer. Foranstaltninger til at mindske utilsigtede udslip af POP fra sådanne processer vil føre til yderligere reduktion af udslippet af HCBD. Overvågning af HCBD kan medføre yderligere omkostninger. 
            
            
               HCBD slipper ud i et ukendt omfang fra tidligere affaldsdeponeringsanlæg. Begrænsningsforanstaltninger til at minimere sådanne udslip er tilgængelige. På sit niende møde i oktober 2013 indstillede POP-komitéen, at HCBD optages i bilag A og C til konventionen uden undtagelser.
            
            
               I overensstemmelse med konventionens artikel 8, stk. 9, forelagde POP-komitéen disse henstillinger til behandling på den syvende partskonference (i det følgende benævnt "COP7") i maj 2015. COP7 besluttede at optage HCBD i bilag A til konventionen og anmodede om, at der indhentes yderligere oplysninger vedrørende kilder til utilsigtede udslip af HCBD med henblik på at skabe et bedre informationsgrundlag for beslutningsprocessen ved COP8 vedrørende en eventuel optagelse i bilag C. POP-komitéen blev anmodet om at vurdere disse oplysninger og konkluderede ved sit tolvte møde, at selv om utilsigtet fremstilling og utilsigtede udslip er mindsket i de seneste årtier, er de tilbageværende kilder fortsat væsentlige for den utilsigtede fremstilling og de utilsigtede udslip af HCBD. Anvendelsen af bedste tilgængelige teknik og bedste miljøpraksis har en særdeles gavnlig virkning for yderligere at kontrollere og begrænse udledningerne. Udgifterne til gennemførelse af foranstaltninger til at mindske udslip af HCBD samt til håndhævelse og tilsyn anses som lave, idet der allerede anvendes kontrolforanstaltninger over for andre utilsigtede udslip af POP.
            
            
               Andre mulige tiltag fra partskonferencens side
            
            
               Perfluoroctansulfonsyre (PFOS)
            
            
               Perfluoroctansulfonsyre (i det følgende benævnt "PFOS"), salte heraf og perfluoroctansulfonylfluorid (i det følgende benævnt "PFOSF") er opført i bilag B til konventionen med acceptable formål, for hvilke fremstilling og anvendelse stadig er tilladt. POP-komitéen godkendte på sit tolvte møde en konsolideret vejledning om alternativer til PFOS og beslægtede kemikalier. Denne vejledning omfatter anbefalinger om anvendelse af alternativer til de anvendelser af PFOS, der stadig er tilladt som acceptable formål i henhold til konventionen.
            
            
               I vejledningen konkluderes det, at der findes fluorholdige eller ikke-fluorholdige alternativer til næsten alle nuværende anvendelser af PFOS. Alternativerne kan i første omgang være noget dyrere og mindre effektive men også mindre farlige, men dette skal vurderes nærmere. Eftersom denne vurdering er temmelig kompleks, er det POP-komitéens opfattelse, at der kan være behov for en hyppigere anvendelse af konventionens artikel 9, afsnit 1, litra b), hvori det hedder, at hver part fremmer eller sørger for udveksling af oplysninger vedrørende alternativer til persistente organiske miljøgifte, herunder oplysninger om dermed forbundne risici samt økonomiske og sociale omkostninger.
            
            
               I forbindelse med vurderingen af alternativer bør det tages i betragtning, at kemiske stoffer med strukturer, der svarer til de anførte PFOS-stoffer kan forårsage problemer svarende til dem, der vedrører disse stoffer. Derfor understregede POP-komitéen, at der kræves en øget indsats for at undersøge alternativernes toksikologiske og miljømæssige egenskaber og at gøre disse oplysninger offentligt tilgængelige og pålidelige. Øget internationalt samarbejde og gennemsigtighed i den private sektor kan spare ressourcer og accelerere processerne.
            
            
               POP-komitéen konkluderede, at der findes alternativer til de acceptable formål for anvendelse af PFOS til fotografiske formål, brandbekæmpende skum, foto, visse typer medicinsk udstyr (f.eks. fremstilling af lag af ethylentetrafluorethylen-copolymer (ETFE) og røntgenabsorberende ETFE, medicinsk udstyr til in vitro-diagnostik og CCD-farvefiltre) og i metalbeklædning (hård metalbeklædning), dog kun i lukkede systemer.
            
            
               Til følgende acceptable formål for anvendelse af PFOS kunne POP-komitéen ikke konstatere, hvorvidt det er teknisk muligt at anvende alternativer, da der ikke forelå detaljerede kemiske oplysninger om alternativerne: hydrauliske væsker til luftfartsindustrien, fotoresister og antireflektive coatings til halvledere, som ætsemiddel til sammensatte halvledere og keramiske filtre. 
            
            
               For så vidt angår anvendelsen af PFOS i insektgift til bekæmpelse af bladskærermyrer af slægterne Atta spp. og Acromyrmex spp. konkluderede POP-komitéen, at det tilsyneladende er muligt at anvende alternativer i nogle lande, men endnu ikke i alle.
            
         
         
            
               Konventionens sekretariat anmodes ved beslutning SC-7/5 om at udarbejde et dokument med mulige tiltag fra partskonferencens side, såfremt denne konkluderer, at der ikke længere er behov for de forskellige acceptable formål for PFOS, salte heraf og PFOSF, som er anført i bilag B, til behandling på partskonferencens ottende møde.
            
            
               •Overensstemmelse med Unionens politikker
            
            
               decaBDE og EU-lovgivningen
            
            
               Direktiv 2011/65/EU (i det følgende benævnt "RoHS-direktivet") begrænser anvendelsen af decabromdiphenylether i elektrisk og elektronisk udstyr
                  5
               . Fremstilling, markedsføring eller anvendelse af decabromdiphenylether (decaBDE) som sådan eller som en bestanddel i andre stoffer, i blandinger eller i artikler er underlagt begrænsninger i henhold til Kommissionens forordning (EU) 2017/227, hvorved punkt 67 blev tilføjet i bilag XVII til Europa-Parlamentets og Rådets forordning (EF) nr. 1907/2006 (i det følgende benævnt "REACH")
                  6
               . I henhold til punkt 67 er fremstilling, markedsføring eller anvendelse af decabromdiphenylether kun tilladt ved fremstilling af luftfartøjer
                  7
                frem til den 2. marts 2027, til reservedele til luftfartøjer, der er fremstillet inden udløbet af denne periode, samt til fremstilling af reservedele til motorkøretøjer, landbrugs- og skovbrugskøretøjer og maskiner
                  8
               , der er fremstillet inden den 2. marts 2019. Elektrisk og elektronisk udstyr, der falder ind under anvendelsesområdet for RoHS-direktivet, og artikler, der markedsføres inden den 2. marts 2019, er ligeledes undtaget. Denne begrænsning blev offentliggjort i Den Europæiske Unions Tidende den 10. februar 2017
                  9
               .
            
            
               Optagelsen af decaBDE i bilag A til konventionen med det af POP-komitéen foreslåede anvendelsesområde ville kræve en ændring af bilag A til POP-forordningen og ville påvirke EU-lovgivningen, fordi visse undtagelser i henhold til REACH dermed skulle udgå. Selv om alle industrisektorer har haft mulighed for at deltage i rapportbehandlingsprocessen i henhold til konventionen, kan det ikke antages, at de manglende bemærkninger fra producenter af landbrugs- og skovbrugskøretøjer og maskiner er en indikation på, at der ikke længere er behov for de undtagelser, der for nylig er blevet indrømmet i henhold til REACH for disse sektorer. Kommissionen vil derfor høre de relevante interessenter, der er involverede i processen i henhold til REACH, inden COP8 for at give dem mulighed for at fremlægge uddybende oplysninger. Såfremt det kan påvises, at der er behov for de undtagelser, der er indrømmet i henhold til REACH, bør Unionen anmode COP8 om disse undtagelser.
            
            
               SCCP og EU-lovgivningen
            
            
               SCCP er opført i POP-protokollen til konventionen om grænseoverskridende luftforurening over store afstande, og parterne anmodes derfor om at standse fremstilling og anvendelse af stoffet. I medfør af Kommissionens forordning (EU) 2015/2030
                  10
               , som ændrer forordning (EF) nr. 850/2004, er fremstilling, markedsføring og anvendelse af SCCP forbudt i Unionen.
            
            
               Som en undtagelse er fremstilling, markedsføring og anvendelse af stoffer eller præparater, der indeholder SCCP i koncentrationer på under 1 vægtprocent, eller artikler, der indeholder SCCP i koncentrationer på under 0,15 vægtprocent, imidlertid tilladt. Desuden er anvendelse tilladt i følgende tilfælde: a) i transportbånd i mineindustrien og fugemasser til dæmninger og diger, som indeholder SCCP, og som allerede var i brug senest den 4. december 2015, og b) i andre artikler end de i litra a) omhandlede, som indeholder SCCP, og som allerede var i brug senest den 10. juli 2012.
            
            
               Optagelsen af SCCP i bilag A til konventionen med det af POP-komitéen foreslåede anvendelsesområde forventes ikke at kræve nogen ændring af EU-lovgivningen, fordi fremstilling, markedsføring og anvendelse af SCCP allerede er forbudt og fordi der allerede er fastsat grænseværdier for tilstedeværelse af SCCP i andre chlorparaffinblandinger, som stammer fra fremstillingsprocessen.
            
            
               HCBD og EU-lovgivningen
            
            
               HCBD er ét af de prioriterede farlige stoffer i vandrammedirektivet (direktiv 2000/60/EF)
                  11
               . Desuden er HCBD opført i POP-protokollen til FN-ECE-konventionen om grænseoverskridende luftforurening over store afstande, og parterne anmodes derfor om at standse fremstilling og anvendelse af stoffet. Forbuddet gennemføres i EU-lovgivningen ved Kommissionens forordning (EU) nr. 519/2012
                  12
               . Der er imidlertid stadig problemer med affald og jordforurening, og foranstaltninger til at forhindre genindførelse bør overvejes.
            
            
               HCBD fremstilles ikke længere i Unionen, men stoffet kan muligvis fremstilles utilsigtet i forbindelse med visse industrielle aktiviteter. Når tærskelværdierne i direktivet om industrielle emissioner (direktiv 2010/75/EU
                  13
               ) bliver nået ved sådanne aktiviteter, skal den bedste tilgængelige teknik anvendes for at forhindre og begrænse emissionerne og indvirkningen på miljøet som helhed. Før et industrianlæg kan påbegynde driften, skal der indhentes en godkendelse fra medlemsstatens kompetente myndighed. Godkendelserne skal indeholde emissionsgrænseværdier for de forurenende stoffer, der er opført i bilag II til direktiv 2010/75/EU, samt for andre forurenende stoffer under hensyntagen til deres art og deres potentielle evne til at overføre forurening fra et miljømedium til et andet. 
            
            
               Optagelsen af HCBD i bilag C til konventionen med det af POP-komitéen foreslåede anvendelsesområde forventes ikke at kræve nogen ændring af EU-lovgivningen, fordi forebyggelse og mindskelse af utilsigtede udslip af HCBD allerede er omfattet af direktiv 2010/75/EU.
            
            
               PFOS og EU-lovgivningen
            
            
               Fremstilling, markedsføring og anvendelse af PFOS er forbudt i henhold til forordning (EF) nr. 850/2004, men visse undtagelser indrømmes i overensstemmelse med de acceptable formål i bilag B til konventionen, som er registreret i henhold til konventionen. Alt afhængigt af resultatet af den undersøgelse af det fortsatte behov for de acceptable formål, som vil blive foretaget af COP8, og som også vil tage stilling til det fortsatte behov for acceptable formål i Unionen, kan det blive nødvendigt at revidere EU-lovgivningen ved en fjernelse af de undtagelser, der ikke længere gælder, eftersom de ikke længere er nødvendige for parterne, herunder Unionen.
            
            
               Kommissionen har i samarbejde med medlemsstaterne løbende analyseret det fortsatte behov for undtagelserne i Unionen igennem de senere år med henblik på at finde ud af, hvilke af dem der ikke længere er behov for, som konventionen har anmodet om. I den seneste undersøgelse – som endnu ikke er offentliggjort – konkluderes det, at der fortsat er behov for tre acceptable formål i Unionen, da industrien endnu ikke har udfaset disse anvendelser: fotoresister og antireflektive coatings til halvledere, ætsemiddel til sammensatte halvledere og keramiske filtre og i metalbeklædning (hård metalbeklædning), dog kun i lukkede systemer. Undtagelserne for disse anvendelser bør fortsat gælde i de kommende år.
            
            
               De acceptable formål for anvendelse af PFOS til fotografiske formål og hydrauliske væsker til luftfartsindustrien, som i øjeblikket er registreret af EU i henhold til konventionen, er ikke længere nødvendige, da industrien nu anvender alternativer.
            
            
               De acceptable formål for PFOS i insektgift til bekæmpelse af bladskærermyrer af slægterne Atta spp. og Acromyrmex spp., brandbekæmpelse, brandbekæmpende skum og visse typer medicinsk udstyr (f.eks. fremstilling af lag af ethylentetrafluorethylen-copolymer (ETFE) og røntgenabsorberende ETFE, medicinsk udstyr til in vitro-diagnostik og CCD-farvefiltre), som ikke er registreret i EU i henhold til konventionen, bør udgå, da der nu findes brugbare alternativer.
            
            
            
               Proceduren for tilføjelse af nye POP-stoffer og for ændring af bilag til konventionen
            
         
         
            
               Ifølge konventionens artikel 8 kan alle parter indgive forslag til sekretariatet om optagelse af et kemikalie i bilag A, B og/eller C. Komitéen for Vurdering af Persistente Organiske Miljøgifte (POP-komitéen) tager herefter stilling til forslaget.
            
            
               Hvis gennemgangen af forslaget fører til den konklusion, at kemikaliet som følge af dets transport i miljøet over store afstande kan ventes at ville resultere i en betydelig negativ indvirkning på menneskers sundhed og/eller miljøet og således berettiger til en global indsats, viderebehandles forslaget, og der udarbejdes en risikohåndteringsevaluering, som omfatter en analyse af mulige begrænsningsforanstaltninger og mulige alternativer. På dette grundlag anbefaler POP-komitéen, hvorvidt partskonferencen bør behandle spørgsmålet om optagelse af kemikaliet i bilag A, B og/eller C. Den endelige beslutning træffes af partskonferencen. 
            
            
               I Unionen træder ændringer i bilag A, B og/eller C i kraft et år efter datoen for depositarens underretning om, at de er blevet vedtaget på partskonferencen.
            
            
               Henstillingerne fra POP-komitéen og EU-lovgivningen
            
            
               Henstillingerne fra POP-komitéen vil, hvis de følges af partskonferencen i april/maj 2017, medføre internationale forbud mod fremstilling, markedsføring, import, eksport og anvendelse af c-decaBDE og SCCP, undtagen fremstilling og anvendelse af c-decaBDE til reservedele til motorkøretøjer og eventuelt til luftfartøjer. Det kan være nødvendigt, at partskonferencen overvejer, om der er behov for andre specifikke undtagelser, da parterne kan fremsætte anmodninger til partskonferencen.
            
            
               Optagelsen af c-decaBDE i bilag A til konventionen med det af POP-komitéen foreslåede anvendelsesområde ville kræve en ændring af bilag A til POP-forordningen og kan eventuelt påvirke den gældende EU-lovgivning.
            
            
               Optagelsen af SCCP i bilag A og optagelsen af HCBD i bilag C til konventionen med det af POP-komitéen foreslåede anvendelsesområde forventes ikke at kræve nogen ændring af de eksisterende punkter i bilagene til POP-forordningen, men ville kræve, at de pågældende kemikalier overføres til det relevante bilag til POP-forordningen. 
            
            
               I overensstemmelse med artikel 14, stk. 1, i POP-forordningen, kan forordningens bilag, når nye stoffer tilføjes konventionen, ændres i henhold til den udvalgsprocedure, der er fastlagt i artikel 5a i afgørelse 1999/468/EF
                  14
               , og under hensyntagen til artikel 10 og 11 i forordning (EU) nr. 182/2011
                  15
               .
            
            
               Den Europæiske Unions holdning
            
            
               På baggrund af ovenstående bør Den Europæiske Union på Stockholmkonventionens ottende partskonference støtte tilføjelsen af: 
            
            
               decaBDE i bilag A, med specifikke undtagelser for reservedele til bilindustrien og luft- og rumfartsindustrien, specifikke undtagelser for luftfartøjer og reservedele til landbrugs- og skovbrugskøretøjer og visse maskiner i overensstemmelse med EU-lovgivningen. I overensstemmelse med POP-komitéens henstillinger kan optagelsen støttes uden "specifikke undtagelser" for luftfartøjer og reservedele til landbrugs- og skovbrugskøretøjer og visse maskiner, hvis de relevante interessenter, der er involverede i processen i henhold til REACH, ikke kan påvise forud for COP8, at disse undtagelser stadig er nødvendige
            
            
               SCCP i bilag A med anvendelsesbetingelser og undtagelser i overensstemmelse med EU-lovgivningen
            
            
               HCBD i bilag C, hvilket allerede blev støttet på COP7, i overensstemmelse med EU-lovgivningen.
            
            
               Endvidere bør Unionen støtte fjernelsen af de acceptable formål for PFOS og derivater heraf, som ikke længere er nødvendige for parterne, undtagen for fotoresister og antireflektive coatings til halvledere, som ætsemiddel til sammensatte halvledere og keramiske filtre og i metalbeklædning (hård metalbeklædning), dog kun i lukkede systemer.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               Det proceduremæssige retsgrundlag for forslaget til Rådets afgørelse er artikel 218, stk. 9, i TEUF, som er det rette grundlag for en retsakt, der fastlægger EU's holdning i et "organ, der er nedsat i henhold til en international aftale" (som f.eks. partskonferencen under Stockholmkonventionen), når dette organ skal vedtage retsakter, der har retsvirkninger.
            
            
               Det materielle retsgrundlag er artikel 192, stk. 1, i TEUF i betragtning af, at de foranstaltninger, der er fastlagt i henhold til Stockholmkonventionen overvejende forfølger et miljømæssigt formål (nemlig eliminering af persistente organiske miljøgifte).
            
            
               3.RESULTATERNE AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               Idet SCCP allerede er opført i POP-forordningen (EF) nr. 850/2004, anses det ikke for berettiget at gennemføre yderligere høringer. Idet HCBD allerede er opført i bilag A til Stockholmkonventionen og i POP-forordningen (EF) nr. 850/2004, anses det ikke for berettiget at gennemføre yderligere høringer. 
            
         
         
            
               Idet markedsføringen og anvendelsen af c-decaBDE er begrænset i Unionen i henhold til punkt 67 i bilag XVII til forordning (EF) nr. 1907/2006 (REACH), og der er uoverensstemmelser med POP-komitéens henstillinger, skønnes det nødvendigt at gennemføre yderligere høringer med henblik på at indhente oplysninger for at få afklaret, hvorvidt der fortsat er behov for de undtagelser, der for nylig er blevet indrømmet i henhold til REACH, for luftfartøjer og reservedele til landbrugs- og skovbrugskøretøjer og visse maskiner. 
            
            
               Kommissionen har i samarbejde med medlemsstaterne løbende analyseret det fortsatte behov for acceptable formål for PFOS i Unionen igennem de senere år i samråd med interessenterne, bl.a. ved undersøgelse af det fortsatte behov for acceptable formål i Unionen og drøftelser på møder med de kompetente myndigheder med deltagelse af interessenterne. Medlemsstaterne og interessenterne godtog denne analyse og dens konklusioner, hvilket også afspejles i Unionens holdning ved tidligere partskonferencer.
            
            
               Alle stoffer har været genstand for åbne høringer med interessenter verden over i forbindelse med POP-komitéens vurdering, og interessenterne har også haft adgang til POP-komitéens drøftelser.
            
            
               •Konsekvensanalyse
            
            
               
                  Inden POP-komitéen fremsætter sine henstillinger vedrørende kemikalier i overensstemmelse med Stockholmkonventionens artikel 8, stk. 9, udarbejder komitéen en risikoprofil og en risikohåndteringsevaluering for hvert af kemikalierne.
               
               
                  Persistente organiske miljøgifte (POP) udgør en risiko for menneskers sundhed og miljøet, og på grund af deres potentiale for transport over store afstande kræves der en global indsats for at begrænse eller eliminere udslip af disse stoffer. I lyset af denne målsætning og kravene i Stockholmkonventionens artikel 8, stk. 7, litra a), foretager POP-komitéen en risikohåndteringsevaluering om mulige kontrolforanstaltninger for kemikalier, som tages i betragtning med henblik på optagelse i konventionen, som medtager alle muligheder for hvert kemikalie, herunder håndtering og eliminering. Med henblik på udarbejdelsen af denne risikohåndteringsevaluering opfordres konventionens parter og observatører til at fremlægge relevante oplysninger for POP-komitéen vedrørende samfundsøkonomiske hensyn med tilknytning til mulige kontrolforanstaltninger for hvert kemikalie.
               
               
                  I overensstemmelse med bilag F til Stockholmkonventionen bør der i disse oplysninger tages behørigt hensyn til parternes forskelligartede muligheder og vilkår, og de bør omfatte en vurdering af punkterne i følgende vejledende liste:
               
               
                  a) eventuelle kontrolforanstaltningers effektivitet med hensyn til at opfylde målene om risikoreduktion
               
               
                  b) alternativer (produkter og processer)
               
               
                  c) positive og/eller negative virkninger for samfundet ved implementering af mulige kontrolforanstaltninger
               
               
                  d) konsekvenser for affald og bortskaffelse (i særdeleshed lagre af forældede pesticider og oprensning af forurenede områder)
               
               
                  e) adgang til oplysninger og almen uddannelse
               
               
                  f) status over kontrol- og overvågningskapacitet og
               
               
                  g) eventuelle trufne nationale eller regionale kontroltiltag, herunder oplysning om alternativer, og andre relevante oplysninger om risikohåndtering.
               
               
                  På grundlag af de risikoprofiler og risikohåndteringsevalueringer, der er udarbejdet for tre kemikalier, som foreslås opført i bilagene til Stockholmkonventionen på COP8, indstillede POP-komitéen på sit tolvte møde, hvilke foranstaltninger (nævnt ovenfor) der bør træffes for hvert kemikalie med henblik på for at nå konventionens mål, under hensyntagen til foranstaltningers samfundsøkonomiske virkninger.
               
            
            
               4.VIRKNINGER FOR BUDGETTET
            
            
               
                  Som part i konventionen skal EU yde et årligt bidrag til Stockholmkonventionens fond. Dette bidrag vil stige eller falde afhængigt af konklusionerne på drøftelserne på COP8 om budgettet for perioden 2018-2019. Årets bidrag fra EU beløb sig i 2016 til 113 000 EUR, som blev dækket af eksisterende rammebevillinger.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Stockholmkonventionen forpligter parterne til at udarbejde en gennemførelsesplan og til regelmæssigt at revidere denne plan ved at behandle nyligt opførte kemikalier. Konventionen indeholder også krav om overvågning, effektivitetsvurdering og rapportering. Alle disse elementer kommer til udtryk i forordning (EF) nr. 850/2004, der gennemfører konventionen.
               
            
         
         
            
               2017/0058 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af Den Europæiske Unions holdning ved den ottende partskonference under Stockholmkonventionen om persistente organiske miljøgifte for så vidt angår forslaget om ændringer af bilag A og C
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 14. oktober 2004 blev Stockholmkonventionen om persistente organiske miljøgifte (i det følgende benævnt "konventionen") godkendt på Det Europæiske Fællesskabs vegne ved Rådets afgørelse 2006/507/EF
                  16
               .
            
            
               (2)Unionen har gennemført konventionens bestemmelser i EU-lovgivningen ved Europa-Parlamentets og Rådets forordning (EF) nr. 850/2004
                  17
               .
            
            
               (3)Den Europæiske Union lægger stor vægt på, at bilag A, B og/eller C til konventionen gradvis og under hensyntagen til forsigtighedsprincippet udvides med nye stoffer, der opfylder betingelserne for persistente organiske miljøgifte (i det følgende benævnt "POP"), med henblik på at leve op til konventionens målsætninger og til de tilsagn, som regeringerne gav på verdenstopmødet om bæredygtig udvikling i Johannesburg i 2002 om at mindske de negative virkninger af kemikalier inden 2020.
            
            
               (4)I henhold til artikel 22 i konventionen kan partskonferencen (i det følgende benævnt "COP") vedtage beslutninger om ændringer af bilag A, B og/eller C til konventionen. Disse beslutninger træder i kraft et år efter datoen for depositarens underretning om en ændring, undtagen for de parter i konventionen (i det følgende benævnt "parterne"), der har fravalgt ændringen af bilaget. 
            
            
               (5)Norge indstillede i 2013 kommerciel decabromdiphenylether (c-decaBDE) til optagelse i bilagene, hvorefter Komitéen for Vurdering af Persistente Organiske Miljøgifte (i det følgende benævnt "POP-komitéen"), der er oprettet i medfør af konventionen, afsluttede sit arbejde vedrørende c-decaBDE. POP-komitéen er nået til den konklusion, at HBCDD overholder konventionens kriterier for opførelse i bilag A. Det ventes, at den ottende partskonference træffer beslutning om at optage c-decaBDE i bilag A til konventionen.
            
            
               (6)Fremstilling, markedsføring eller anvendelse af decabromdiphenylether som sådan eller som en bestanddel i andre stoffer, i blandinger eller i artikler er underlagt begrænsninger i henhold til Kommissionens forordning (EU) 2017/227
                  18
               , hvorved punkt 67 blev tilføjet i bilag XVII til Europa-Parlamentets og Rådets forordning (EF) nr. 1907/2006 (i det følgende benævnt "REACH")
                  19
               . I henhold til punkt 67 er fremstilling, markedsføring eller anvendelse af decabromdiphenylether kun tilladt i et afgrænset tidsrum for nye luftfartøjer og for reservedele til luftfartøjer, motorkøretøjer, landbrugs- og skovbrugstraktorer og visse maskiner.
            
            
               (7)Indstilling af korte chlorparaffiner (SCCP), der blev modtaget i 2006, har POP-komitéen fandt, at korte chlorparaffiner (SCCP) overholder konventionens kriterier for opførelse i bilag A. Det ventes, at den ottende partskonference træffer beslutning om at optage SCCP i bilag A til konventionen.
            
            
               (8)Fremstilling, markedsføring og anvendelse af SCCP er forbudt i Unionen med undtagelse af visse produkter, der allerede anvendes, i henhold til forordning (EF) nr. 850/2004 som ændret ved Kommissionens forordning (EU) 2015/2030
                  20
               . I samme forordning er der også fastsat grænseværdier for tilstedeværelse af SCCP i andre chlorparaffinblandinger, som stammer fra fremstillingsprocessen. Eftersom SCCP kan transporteres over store afstande i miljøet, ville en global udfasning af anvendelsen af dette stof være mere gavnlig for EU-borgerne end et EU-dækkende forbud i henhold til forordning (EF) nr. 850/2004.
            
            
               (9)Efter at Unionen i 2011 indstillede hexachlorbutadien (i det følgende benævnt "HCBD") til optagelse i bilagene, er POP-komitéen nået til den konklusion, at HCBD overholder konventionens kriterier for opførelse i bilag A og C. Den syvende partskonference traf beslutning om at optage HCBD i bilag A. Partskonferencen vedtog imidlertid beslutning SC-7/11, hvori POP-komitéen blev anmodet om at foretage en yderligere vurdering af HCBD på baggrund af de seneste tilgængelige oplysninger vedrørende stoffets opførelse i bilag C og om at henstille til den ottende partskonference om opførelse af HCBD i bilag C for yderligere overvejelser.
            
            
               (10)Fremstilling, markedsføring og anvendelse af HCBD er forbudt i Unionen i henhold til forordning (EF) nr. 850/2004 som ændret ved Kommissionens forordning (EU) nr. 519/2012
                  21
               , men stoffet kan muligvis fremstilles utilsigtet i forbindelse med visse industrielle aktiviteter. Sådanne aktiviteter er omfattet af Europa-Parlamentets og Rådets direktiv 2010/75/EU
                  22
                og kræver anvendelse af visse emissionsbegrænsende foranstaltninger. Eftersom HCBD kan transporteres over store afstande i miljøet, ville en global indsats over for utilsigtede udslip af anvendelsen af dette stof være mere gavnlig for EU-borgerne end de EU-dækkende foranstaltninger i henhold til forordning (EF) nr. 850/2004.
            
            
               (11)Perfluoroctansulfonsyre (i det følgende benævnt "PFOS") og derivater heraf er opført på listen i bilag B til konventionen med et antal acceptable formål. Partskonferencen vil blive anmodet om at tage stilling til, hvorvidt der fortsat er behov for disse acceptable formål. Fremstilling, markedsføring og anvendelse af PFOS er forbudt i henhold til forordning (EF) nr. 850/2004, dog med undtagelse af visse anvendelser, der stadig er nødvendige i Unionen. Derfor bør Unionen støtte fjernelsen af de "acceptable formål" for PFOS og derivater heraf, som ikke længere er nødvendige for parterne, undtagen for fotoresister og antireflektive coatings til halvledere, som ætsemiddel til sammensatte halvledere og keramiske filtre og i metalbeklædning (hård metalbeklædning), dog kun i lukkede systemer —
            
            
               VEDTAGET DENNE AFGØRELSE: 
            
         
         
            
               Artikel 1
            
            
               1. Den holdning, der skal indtages på vegne af Unionen på Stockholmkonventionens ottende partskonference, er i overensstemmelse med anbefalingerne fra Komitéen for Vurdering af Persistente Organiske Miljøgifte
                  23
                at støtte:
            
            
               –optagelse af decabromdiphenylether (BDE-209), som findes i kommerciel decabromdiphenylether, i bilag A til konventionen. Unionen støtter en sådan optagelse med "specifikke undtagelser" for fremstilling og anvendelse af decaBDE i reservedele til bilindustrien og luft- og rumfartsindustrien, i luftfartøjer og i reservedele til landbrugs- og skovbrugskøretøjer og visse maskiner. Unionen kan i overensstemmelse med POP-komitéens anbefalinger støtte optagelse uden "specifikke undtagelser" for luftfartøjer og reservedele til landbrugs- og skovbrugskøretøjer og visse maskiner, såfremt ingen andre parter eller direkte implicerede interessenter kan påvise et behov for disse undtagelser
            
            
               –optagelse af korte chlorparaffiner (SCCP) i bilag A til konventionen
            
            
               –optagelse af hexachlorbutadien (HCBD) i bilag A til konventionen
            
            
               –fjernelse af følgende acceptable formål fra angivelsen for perfluoroctansulfonsyre (PFOS) og derivater heraf fra bilag B til konventionen: fotografiske formål, hydrauliske væsker til luftfartsindustrien, visse typer medicinsk udstyr (f.eks. fremstilling af lag af ethylentetrafluorethylen-copolymer (ETFE) og røntgenabsorberende ETFE, medicinsk udstyr til in vitro-diagnostik og CCD-farvefiltre), brandbekæmpende skum, insektgift til bekæmpelse af bladskærermyrer af slægterne Atta spp. og Acromyrmex spp.
            
            
               2. Mindre ændringer af denne holdning kan vedtages af Unionens repræsentanter i lyset af udviklingen på det ottende møde i partskonferencen under Stockholmkonventionen uden yderligere afgørelse fra Rådet. 
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formanden
               
            
         
         
            
                  
                     (1)
                  
                  
                     http://www.pops.int/documents/convtext/convtext_en.pdf
                  
                  .
               
               
                  
                     (2)
                  Én EU-medlemsstat, nemlig Italien, har endnu ikke ratificeret konventionen. 
               
               
                  
                     (3)
                  Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte (EUT L 209 af 31.7.2006, s. 1).
               
               
                  
                     (4)
                  Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (EUT L 158 af 30.4.2004, s. 7).
               
               
                  
                     (5)
                  Europa-Parlamentet og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (EUT L 174 af 1.7.2011, s. 88).
               
               
                  
                     (6)
                  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).
               
               
                  
                     (7)
                  Begrebet "luftfartøjer" defineres med henblik på anvendelsen af dette punkt.
               
               
                  
                     (8)
                  Motorkøretøjer, som falder ind under Europa-Parlamentets og Rådets direktiv 2007/46/EF, landbrugs- og skovbrugstraktorer, som falder ind under Europa-Parlamentets og Rådets forordning (EU) nr. 167/2013, eller maskiner, som falder ind under Europa-Parlamentets og Rådets direktiv 2006/42/EF.
               
               
                  
                     (9)
                  Kommissionens forordning (EU) 2017/227 af 9. februar 2017 om ændring af bilag XVII til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for så vidt angår bis(pentabromphenyl)ether (EUT L 35 af 10.2.2017, s. 6).
               
               
                  
                     (10)
                  Kommissionens forordning (EU) 2015/2030 af 13. november 2015 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag I (EUT L 298 af 14.11.2015, s. 1).
               
               
                  
                     (11)
                  Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, (EFT L 327 af 22.12.2001, s. 1).
               
               
                  
                     (12)
                  Kommissionens forordning (EU) nr. 519/2012 af 19. juni 2012 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte, for så vidt angår bilag I (EUT L 159 af 20.6.2012, s. 1).
               
               
                  
                     (13)
                  Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (EUT L 334 af 17.12.2010, s. 17).
               
               
                  
                     (14)
                  Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT L 184 af 17.7.1999, s. 23).
               
               
                  
                     (15)
                  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
               
               
                  
                     (16)
                  Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte (EUT L 209 af 31.7.2006, s. 1).
               
               
                  
                     (17)
                  Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (EUT L 158 af 30.4.2004, s. 7).
               
               
                  
                     (18)
                  Kommissionens forordning (EU) 2017/227 af 9. februar 2017 om ændring af bilag XVII til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for så vidt angår bis(pentabromphenyl)ether (EUT L 35 af 10.2.2017, s. 6).
               
               
                  
                     (19)
                  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).
               
               
                  
                     (20)
                  Kommissionens forordning (EU) 2015/2030 af 13. november 2015 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag I (EUT L 298 af 14.11.2015, s. 1).
               
               
                  
                     (21)
                  Kommissionens forordning (EU) nr. 519/2012 af 19. juni 2012 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte, for så vidt angår bilag I (EUT L 159 af 20.6.2012, s. 1).
               
               
                  
                     (22)
                  Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (EUT L 334 af 17.12.2010, s. 17).
               
               
                  
                     (23)
                  Beslutning POPRC-12/3, POPRC-12/4 og POPRC-12/5.